text: На ўрачыстасьцях з нагоды пачатку служэньня Рымскага Архірэя Францішка прысутнічалі Патрыярх Канстанцінопальскі Барталамей I, а таксама прадстаўнік Расейскай Праваслаўнай Царквы мітрапаліт Валакаламскі Іларыён.
  Удзел у гэтай урачыстасьці Канстанцінопальскага патрыярха стаў знакавай падзеяй: упершыню з пасьля трагічнага падзелу хрысьціянства ў 54 годзе духоўны зьверхнік праваслаўя прыняў ўдзел у інаўгурацыі Біскупа Рыма, новаабранага Папы Францішка. Разам з Патрыярхам Барталамеем І на інаўгурацыі прысутнічалі мітрапаліт Пергамскі Ян (Зізіулас) — сустаршыня Міжнароднай зьмешанай камісіі па пытаньнях каталіцка-праваслаўнага тэалагічнага дыялогу, а таксама мітрапаліт Аргентыны Тарасіёс і праваслаўны мітрапаліт Італіі Генадыёс. Таксама прысутнічалі дэлегацыі юдэйскіх, мусульманскіх, будысцкіх, сікхскіх і джайнісцкіх рэлігійных супольнасьцяў.
  Цырымонія пачалася ўрачыстай працесіяй Сьвятога Айца Францішка з усімі кардыналамі да магілы сьвятога Пятра ў крыпце Ватыканскай базылікі, каб засьведчыць, што яго пасланьніцтва пачынаецца там, дзе скончылася місія сьвятога апостала Пятра.
  На знак еднасьці Цэркваў Захаду і Ўсходу, новага Рымскага Архірэя суправаджалі 10 Патрыярхаў і Вярхоўных Архібіскупаў з Усходніх Каталіцкіх Цэркваў, сярод якіх быў Першаярарх УГКЦ, Вярхоўны Архібіскуп Кіеўскі і Галіцкі Сьвятаслаў Шаўчук.
  Падчас інаўгурацыйнай Боскай Літургіі, якую Папа Францішак адслужыў на плошчы сьвятога Пятра 19 сакавіка 2013 году, Сьвятое Евангельле чыталася на грэцкай мове. Яго зачытаў грэка-каталіцкі дыякан Вальтэр Валошын з Стэмфардзкой япархіі ў ЗША, які навучаецца ў Папскай Грэцкай калегіі сьвятога Апанаса ў Рыме. Народжаны ў Бразіліі, ён належыць да трэцяга пакаленьня ўкраінскіх эмігрантаў.
  У сваёй гаміліі Папа Францішак казаў пра сутнасьць служэньня Наступніка Пятра. Сьвяты Айцец адзначыў, што Рымскі Архірэй, каб выконваць сваю ўладу, павінен “з любоўю і чуласьцю прымаць усё чалавецтва, асабліва найбяднейшых, найслабейшых і найменшых”.
  Тэгі: Рымскі Архірэй, Папа, Францішак, грэка-католікі, Усходнія Каталіцкія Цэрквы, Патрыярх Канстанцінопальскі, мітрапаліт Валакаламскі Іларыён